<classify> RAIS John Magufuli amewashukuru Watanzania kwa kumuunga mkono katika kipindi cha miaka mitatu ya uongozi wake tangu aingie madarakani mwaka 2015, na kueleza kuwa mwelekeo wa nchi kiuchumi ni mzuri.Amesema kutokana na ugumu wa majukumu aliyoaminiwa ya kuongoza nchi, amewaomba Watanzania waendelee kumuunga mkono katika kipindi chake cha miaka miwili kilichobaki kuelekea Uchaguzi Mkuu 2020.Aliyasema hayo Dar es Salaam jana, aliposhiriki kwenye kongamano lililoandaliwa na Chuo Kikuu cha Dar es Salaam lililojadili kuhusu hali ya uchumi na siasa nchini Tanzania.Kongamano hilo lilijadili miaka mitatu ya Serikali ya Awamu ya Tano kuhusu wapi Taifa linatoka, liko wapi na linakwenda wapi. Kongamano hilo lilihudhuriwa na viongozi mbalimbali, wakiwamo Waziri Mkuu mstaafu, Joseph Sinde Warioba, mawaziri, makatibu wakuu, wahadhiri wa vyuo vikuu, wasomi mbalimbali, wanafunzi wa vyuo vikuu na wanafunzi wa shule za sekondari.Rais Magufuli alisema uongozi wa nchi ni kazi ngumu, kwa kuwa changamoto alizokutana nazo akiwa waziri kwa miaka 16 zilikuwa nafuu ikilinganishwa na changamoto alizokutana nazo katika miaka mitatu ya urais wake.Ingewezekana ningewapeleka chumbani kwangu muone, mafaili yamejaa kila mahali hadi kitandani na kila faili lina umuhimu wake na huwezi kulipeleka kwa mtu mwingine akusaidie; nchi yetu imepitia katika hatua mbalimbali, nyingine za hovyo, alieleza Rais Magufuli na kuongeza: Nilipotoa hotuba yangu bungeni na kuzungumza kwamba nitatumbua majipu, nilijua madhara yake kwa kuwa nilikuwa nasema ukweli kuhusu dhana ya kuleta mageuzi ili Tanzania ifikie uchumi wa kati.Kutokana na kupambana na changamoto mbalimbali ikiwemo ufisadi, rushwa, wafanyakazi hewa, mishahara hewa, wanafunzi hewa, wizi na ubadhirifu wa mali za umma, safari za nje ya nchi, mikataba mibovu ya madini, dawa za kulevya, mauaji yaliyokuwa yakitokea Kibiti, amewashukuru Watanzania kwa kumuunga mkono katika mapambano hayo. Rais Magufuli alisema mwelekeo wa nchi kiuchumi ni mzuri.Alisema baada ya serikali yake kupambana na mambo hayo, hali ya uchumi inazidi kuimarika na uchumi unakua kwa asilimia saba na unazidi kukua zaidi. Alisema Tanzania ni miongoni mwa nchi tano barani Afrika ambazo uchumi wake unakua kwa kasi na akaahidi kuwa serikali yake itaendelea kulisimamia hilo.Hivi sasa tuna akiba ya fedha za kigeni dola bilioni 5.4, kiwango hiki kinatuwezesha kununua bidhaa kwa miezi sita; hii ni kwa sababu tumebana mianya ya upotevu wa fedha za serikali. Makusanyo yetu kwa mwezi yamepanda kutoka shilingi bilioni 800 hadi kufikia shilingi trilioni 1.2 kwa mwezi, alisema Rais Magufuli.Alisema kutokana na kiwango hicho cha fedha na hali ya uchumi kuwa nzuri, serikali yake imetekeleza miradi mbalimbali mikubwa ya maendeleo ukiwemo ujenzi wa mradi ya kufua umeme wa Stieglers Gorge katika maporomoko ya Mto Rufiji na ujenzi wa miundombinu ya barabara, ikiwemo barabara ya kutoka Kimara kwenda Kibaha yenye urefu wa kilometa 20 kwa gharama ya Sh bilioni 140.Miradi mingine ni ujenzi wa reli ya kisasa kutoka Dar es Salaam hadi Dodoma kwa gharama ya Sh trilioni 7.06, upanuzi wa Bandari ya Dar es Salaam, upanuzi wa bandari za Tanga na Mtwara, ununuzi wa meli mpya Ziwa Victoria kwa gharama ya Sh bilioni 89 na ununuzi wa ndege saba mpya. Mingine ni ukarabati wa Reli ya Kati, upanuzi wa Kiwanja cha Ndege cha Kimataifa cha Julius Nyerere Terminal III kwa gharama ya Sh bilioni 560 pamoja na ununuzi wa rada kwa usalama wa nchi.Mbali na miradi mbalimbali ya kimaendeleo ambayo Serikali ya Awamu ya Tano imetekeleza ndani ya kipindi cha miaka mitatu, Rais Magufuli pia alisema serikali yake imetoa elimu bure kwa gharama ya Sh bilioni 21.85 kila mwezi, kuongeza mikopo ya elimu ya juu hadi kufikia Sh bilioni 483 pamoja na ujenzi wa viwanda vipya 3,066.Kuhusu elimu ya juu, Rais Magufuli alisema kulizuka vyuo vingi nchini visivyo na sifa, lengo lao lilikuwa ni kupata mikopo tu bila kujali ubora wa elimu wanayotoa. Alisema vyuo vilivyokuwa na sifa kama vile Chuo Kikuu cha Dodoma chenye uwezo wa kuchukua wanafunzi 43,000, kilikuwa kinapewa wanafunzi 15,000 tu, huku wanafunzi wengine wakipelekwa kwenye vyuo visivyo na sifa.  <topic>: kitaifa 